Emmanuel Macron ha guanyat la segona volta de les presidencials franceses amb el 66% dels vots. Una àmplia victòria, com pronosticaven les enquestes, respecte de la seva rival, la ultradretana Marine Le Pen.

Un cop coneguts els resultats, l'exministre d'Economia de François Hollande s'ha adreçat als seus seguidors i a tot França des del carussel del Louvre, en una posada en escena inspirada en la investidura de François Miterrand. Macron ha deixat clar el seu europeisme i el compromís amb a la defensa dels valors francesos. Ha dedicat part del discurs a aquells "que han votat simplement per defensar la república enfront de l'extremisme". "Sé dels nostres desacords, els respectaré, però seré fidel a aquest compromís: protegiré la república", ha manifestat.

Marine Le Pen, per la seva banda, ha reconegut la derrota tot lamentat que França hagi optat per la continuïtat. Tot i així cal no perdre de vista que el Front Nacional ha obtingut gairebé 11 milions de vots, 4 milions més que el 2012. La líder del Front Nacional s'ha erigit en la capdaventera de l'oposició tot carregant contra les altres forces polítiques que han demanat el vot per Macron. "Amb aquest resultat històric i massiu, els franceços han designat l'aliança patriòtica i republicana com la primera força d'oposició al projecte del nou president", ha assegurat afegint que "les formacions polítiques que han pres la responsabilitat de donar suport al senyor Macron s'han desacreditat elles mateixes i han perdut tota legitimitat de representar una força d'alternança o fins i tot d'oposició creïble".

Le Pen ja avisa quina serà la propera batalla: les eleccions legislatives del juny, que determinaran si el nou president ha de dirigir França amb un parlament en què la majoria no sigui del seu color polític.

Informa: Andrés González-Nandín

Imatge: Ruptly

L'anàlisi dels resultats de les eleccions franceses en clau andorrana a l'Ara i Aquí amb Yvan Lara, Xavier Espot i Christian Foubert: